CELEX: 32018R1292
Language: et
Date: 2018-09-25 00:00:00
Title: Komisjoni rakendusmäärus (EL) 2018/1292, 25. september 2018, millega kiidetakse heaks olemasoleva toimeaine tsüfenotriini kasutamine tooteliiki 18 kuuluvates biotsiidides (EMPs kohaldatav tekst)

26.9.2018   
               
               
                  ET
               
               
                  Euroopa Liidu Teataja
               
               
                  L 241/11
               
            
         KOMISJONI RAKENDUSMÄÄRUS (EL) 2018/1292,
         25. september 2018,
         millega kiidetakse heaks olemasoleva toimeaine tsüfenotriini kasutamine tooteliiki 18 kuuluvates biotsiidides
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 89 lõike 1 kolmandat lõiku,
         ning arvestades järgmist:
         
                     (1)
                  
                  
                     Komisjoni delegeeritud määrusega (EL) nr 1062/2014 (2) on kehtestatud loetelu olemasolevatest toimeainetest, mida tuleb hinnata seoses nende võimaliku heakskiitmisega biotsiidides kasutamiseks. Tsüfenotriin kuulub kõnealusesse loetellu.
                  
               
                     (2)
                  
                  
                     Tsüfenotriini on hinnatud kasutamiseks Euroopa Parlamendi ja nõukogu direktiivi 98/8/EÜ (3) V lisas kirjeldatud tooteliiki 18 (insektitsiidid, akaritsiidid ja tooted muude lülijalgsete tõrjeks) kuuluvates toodetes; kõnealune tooteliik vastab määruse (EL) nr 528/2012 V lisas kirjeldatud tooteliigile 18.
                  
               
                     (3)
                  
                  
                     Referentliikmesriigiks määratud Kreeka hindav pädev asutus esitas 11. aprillil 2013 hindamisaruande ja oma soovitused.
                  
               
                     (4)
                  
                  
                     Kooskõlas komisjoni delegeeritud määruse (EL) nr 1062/2014 artikli 7 lõikega 2 sõnastas biotsiidikomitee 14. detsembril 2017 Euroopa Kemikaaliameti arvamuse, võttes arvesse taotlust hinnanud pädeva asutuse järeldusi (4).
                  
               
                     (5)
                  
                  
                     Määruse (EL) nr 528/2012 artikli 90 lõike 2 kohaselt tuleb nende ainete hindamisel, mille hindamine liikmesriikide poolt on lõpetatud 1. septembriks 2013, võtta arvesse direktiivi 98/8/EÜ artiklis 5 sätestatud tingimusi. Euroopa Kemikaaliameti arvamuse kohaselt vastavad tooteliiki 18 kuuluvad biotsiidid, mis sisaldavad tsüfenotriini, eeldatavasti direktiivi 98/8/EÜ artiklis 5 sätestatud nõuetele, kui on täidetud teatavad selle toimeaine kasutamist reguleerivad nõuded ja tingimused.
                  
               
                     (6)
                  
                  
                     Seepärast on asjakohane kiita heaks tsüfenotriini kasutamine tooteliiki 18 kuuluvates biotsiidides, kui teatavad nõuded ja tingimused on täidetud.
                  
               
                     (7)
                  
                  
                     Euroopa Kemikaaliamet jõudis oma arvamuses järeldusele, et tsüfenotriin vastab püsiva (P) ja toksilise (T) aine kriteeriumidele vastavalt Euroopa Parlamendi ja nõukogu määruse (EÜ) nr 1907/2006 (5) XIII lisale.
                  
               
                     (8)
                  
                  
                     Määruse (EL) nr 528/2012 tähenduses vastab tsüfenotriin määruse (EL) nr 528/2012 artikli 10 lõike 1 punktis d sätestatud tingimustele ning seda tuleks seetõttu käsitleda kui asendamisele kuuluvat ainet. Taotluse saanud pädev asutus, või hindav pädev asutus, kui tegemist on liidu loa taotluse hindamisega, peab tsüfenotriini sisaldava biotsiidi jaoks loa andmise või selle uuendamise taotluse hindamise raames tegema võrdleva hindamise.
                  
               
                     (9)
                  
                  
                     Kuna määruse (EL) nr 528/2012 artikli 90 lõike 2 kohaselt tuleb ained, mille hindamine liikmesriikide poolt on lõpetatud 1. septembriks 2013, kiita heaks kooskõlas direktiivis 98/8/EÜ sätestatud tingimustel, siis peaks heakskiitmine kehtima kooskõlas nimetatud direktiivi kohase tavaga 10 aastat.
                  
               
                     (10)
                  
                  
                     Enne toimeaine heakskiitmist tuleks ette näha mõistlik ajavahemik, et huvitatud isikud saaksid vastavalt vajadusele valmistuda uute nõuete täitmiseks.
                  
               
                     (11)
                  
                  
                     Käesoleva määrusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Kiidetakse heaks toimeaine tsüfenotriini kasutamine tooteliiki 18 kuuluvates biotsiidides kooskõlas lisas sätestatud nõuete ja tingimustega.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. september 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 167, 27.6.2012, lk 1.
         
            (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).
         
            (3)  Euroopa Parlamendi ja nõukogu 16. veebruari 1998. aasta direktiiv 98/8/EÜ, mis käsitleb biotsiidide turuleviimist (EÜT L 123, 24.4.1998, lk 1).
         
            (4)  Biocidal Products Committee (BPC). Opinion on the application for approval of the active substance Cyphenothrin, Product type: 18, ECHA/BPC/183/2017. Vastu võetud 14. detsembril 2017.
         
            (5)  Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1).
      
      
         
            LISA
            
                        Üldnimetus
                     
                     
                        IUPACi nimetus
                        Identifitseerimisnumbrid
                     
                     
                        Toimeaine minimaalne puhtusaste (1)
                        
                     
                     
                        Heakskiitmise kuupäev
                     
                     
                        Heakskiidu aegumise kuupäev
                     
                     
                        Tooteliik
                     
                     
                        Eritingimused
                     
                  
                        Tsüfenotriin
                     
                     
                        IUPACi nimetus:
                        (RS)-α-tsüano-3-fenoksübensüül-(1RS;3RS;1RS,3SR)-2,2-dimetüül-3-(2-metüülprop-1-enüül)tsüklopropaankarboksülaat
                        EÜ nr: 254-484-5
                        CASi nr: 39515-40-7
                     
                     
                        92 massiprotsenti (isomeeride summa)
                     
                     
                        1. veebruar 2020
                     
                     
                        31. jaanuar 2030
                     
                     
                        18
                     
                     
                        Tsüfenotriini käsitatakse kooskõlas määruse (EL) nr 528/2012 artikli 10 lõike 1 punktiga d asendamisele kuuluva toimeainena.
                        Biotsiidide puhul antakse luba järgmistel tingimustel.
                        
                                    1)
                                 
                                 
                                    Toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud.
                                 
                              
                                    2)
                                 
                                 
                                    Pidades silmas hinnatud kasutusviiside puhul kindlaks tehtud riske, tuleb toote hindamisel pöörata erilist tähelepanu:
                                    
                                                a)
                                             
                                             
                                                kutselistele kasutajatele;
                                             
                                          
                                                b)
                                             
                                             
                                                väikelastele;
                                             
                                          
                                                c)
                                             
                                             
                                                pinnaveele, setetele, pinnasele ja põhjaveele pärast siseruumides olevate pindade töötlemist;
                                             
                                          
                                                d)
                                             
                                             
                                                vihmaussidest ja kaladest toituvatele imetajatele teisese mürgistuse ohu tõttu pärast siseruumides olevate pindade töötlemist.
                                             
                                          
                              
                                    3)
                                 
                                 
                                    Toodete puhul, mille jäägid võivad esineda toidus või söödas, kontrollitakse vajadust kehtestada uued jääkide piirnormid või muuta kehtivaid piirnorme vastavalt Euroopa Parlamendi ja nõukogu määrusele (EÜ) nr 470/2009 (2) või Euroopa Parlamendi ja nõukogu määrusele (EÜ) nr 396/2005 (3) ning võetakse asjakohased riskivähendamismeetmed, millega tagatakse, et kohaldatavaid jääkide piirnorme ei ületata.
                                 
                              
                  
               (1)  Selles veerus esitatud puhtusaste on minimaalne puhtusaste, mille juures toimeainet hinnati. Turule lastud tootes võib olla sama või erineva puhtusastmega toimeaine, kui on tõendatud, et see on tehniliselt samaväärne hinnatud toimeainega.
            
               (2)  Euroopa Parlamendi ja nõukogu 6. mai 2009. aasta määrus (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004 (ELT L 152, 16.6.2009, lk 11).
            
               (3)  Euroopa Parlamendi ja nõukogu 23. veebruari 2005. aasta määrus (EÜ) nr 396/2005, taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).